**“Кыргыз Республикасындагы жол кыймылы жөнүндө” Кыргыз Республикасынын Мыйзамына өзгөртүүлөрдү киргизүү тууралуу” Кыргыз Республикасынын Мыйзамынын долбооруна карата**

**МААЛЫМКАТ-НЕГИЗДЕМЕ**

“Кыргыз Республикасындагы жол кыймылы жөнүндө” Кыргыз Республикасынын Мыйзамына өзгөртүүлөрдү киргизүү тууралуу”   
Кыргыз Республикасынын Мыйзамынын долбоорунун (мындан ары – Мыйзам долбоору) максаты жана милдети болуп электросамокаттар, самокаттар, гироскутерлер жана башка ушул сыяктуу түзүлмөлөрдү (мындан ары - жеке мобилдүүлүк каражаттары) эксплуатациялоо менен байланышкан маселелерди мыйзамдык жөнгө салуу аркылуу жол кыймылынын коопсуздугун камсыз кылуу саналат.

Акыркы жылдарда Кыргыз Республикасында автотранспорт каражаттарынын санынын олуттуу көбөйгөнү байкалат, бул өз кезегинде ири шаарлардын мынчалык сандагы унаалар үчүн чакталбаган жолдорунда көптөгөн тыгындарды жана башка көйгөйлөрдү жаратууда.

Жогоруда көрсөтүлгөн жагдайлар жарандарды кыймыл каражаттарынын жеткиликтүүлүк жана мобилдүүлүк касиетине ээ болгон, бирок транспорт каражаттарынын категориясына кирбеген ар кандай түрлөрүн пайдаланууга мажбурлайт.

Ушуга байланыштуу, акыркы жылдары Кыргыз Республикасында, анын ичинде Бишкек жана Ош шаарларында каалаган адам пайдалана ала турган жеке мобилдүүлүк каражаттарынын саны кыйла өскөнү байкалууда.

Ошентип, расмий эмес маалыматтар боюнча, бүгүнкү күндө Бишкек шаарында дээрлик 30 000 (отуз миң) жеке мобилдүүлүк каражаттары бар, анын үстүнө бул сан күн сайын өсүп эле баратат.

Жарандар үчүн жеке мобилдүүлүк каражаттарынын жеткиликтүүлүгү кыймыл каражаттарынын бул түрүнүн негизги оң сапаттарынын бири катары кабыл алынат, бирок Кыргыз Республикасындагы жолдор, анын ичинде аллеялар жана тротуарлар жеке мобилдүүлүк каражаттарынын жүрүшү үчүн чакталбагандыктан, бул сапат кээ бир жагымсыз кырдаалдарга алып келүүдө. Жеке мобилдүүлүк каражаттары жогорку деңгээлдеги коркунучтун булагы экенин белгилеп кетүү зарыл, алардын орточо салмагы 30-35 кг., ал эми кыймыл ылдамдыгы саатына 35-40 км. түзөт.

Ошону менен бирге, азыркы мезгилде жеке мобилдүүлүк каражаттарды ижарага берүү боюнча кызматтарды көрсөткөн адамдардын, ошондой эле жеке мобилдүүлүк каражаттарды ижарага берүү пункттарынын саны көбөйүүдө, бул жеке мобилдүүлүк каражаттарынын катышуусундагы жол кырсыктарынын жана жаракат алгандардын санынын өсүшүнө алып келүүдө.

Бүгүнкү күндө жол кыймылы жана транспорт чөйрөсүндөгү Кыргыз Республикасынын мыйзамдарында жеке мобилдүүлүк каражаттары түшүнүгү жок, ошондой эле кыймыл каражатынын бул түрүн эксплуатациялоодо келип чыгуучу мамилелер жөнгө салынган эмес.

“Кыргыз Республикасындагы жол кыймылы жөнүндө” Кыргыз Республикасынын Мыйзамынын 5-статьясына ылайык, жол кыймылынын коопсуздугун камсыз кылуу жол кыймылынын коопсуздугун камсыз кылуу маселелери боюнча белгиленген тартипте ченемдик укуктук актыларын, эрежелерди, стандарттарды, техникалык ченемдерди жана башка ченемдик документтерди иштеп чыгуу аркылуу ишке ашырылат.

Ушуга байланыштуу, Мыйзам долбоорунда Кыргыз Республикасынын мыйзамдарына “жеке мобилдүүлүк каражаты” түшүнүгүн киргизүү, жеке мобилдүүлүк каражаттарын колдонуучу адамдардын статусун аныктоо, атап айтканда аларды Кыргыз Республикасынын Өкмөтүнүн 1999-жылдын 4-августундагы № 421 токтому менен бекитилген Жол кыймылынын эрежелеринин 4-беренесине ылайык велосипед тээп бараткан адамдар менен катар жөө адам өткөөлдөрүндө шашууга милдеттүү болгон жөө адамдарга теңештирүү, ошондой эле Кыргыз Республикасынын Министрлер Кабинетине жана жергиликтүү өз алдынча башкаруу органдарына жеке мобилдүүлүк каражаттарын эксплуатациялоонун тартибин жана шарттарын аныктоочу тиешелүү эрежелерди бекитүүгө ыйгарым укуктарды берүү сунушталат.

Мындан тышкары, жергиликтүү өз алдынча башкаруу органдары учурдагы бардык жолдордо, анын ичинде жаңы жолдорду долбоорлоодо, курууда жана оңдоодо жеке мобилдүүлүк каражаттар үчүн арналган кошумча жолдорду жол кыймылы жөнүндө Кыргыз Республикасынын мыйзамдарына ылайык бардык жол белгилери менен бөлүп берүүгө милдеттүү экендигин белгилөө сунушталат.

Мыйзам долбоорун андан ары ишке ашыруу Кыргыз Республикасынын Министрлер Кабинети тарабынан кээ бир мыйзам алдындагы актылардын даярдалышын жана кабыл алынышын (анын ичинде Кыргыз Республикасынын Өкмөтүнүн 1999-жылдын 4-августундагы № 421 токтому менен бекитилген Жол кыймылынын эрежелерине өзгөртүүлөрдү киргизүүнү) талап кылат, алар жеке мобилдүүлүк каражаттарын эксплуатациялоо менен байланышкан бардык маселелерди так жөнгө салууга тийиш.

Ошентип, жогоруда көрсөтүлгөн мыйзам алдындагы актыларды даярдоодо жеке мобилдүүлүк каражаттарын пайдалануу менен байланышкан мамилелерди кылдат изилдөө жана аларда төмөнкүлөрдү караштыруу пландалууда:

- жеке мобилдүүлүк каражаттарын пайдалануучу адамдар атайын бөлүнгөн тилке/сызык боюнча, ал эми ал жок болгон учурда транспорт каражаттарынын кыймылынын багыты боюнча жолдун жээгинин оң чети менен жүрө алат;

- жеке мобилдүүлүк каражаттарын пайдаланган адамдарды караңгы мезгилде жолдон өтүүдө жана жүрүүдө же жетишердик эмес көрүнөөлүк шарттарда байкалбай калуу тобокелдигин азайтуу жана жол-транспорт кырсыгынын келип чыгуусун болтурбоо үчүн аларды жарык чагылдыруучу элементтери бар бардык зарыл предметтер менен жабдууга милдеттендирүү;

- жеке мобилдүүлүк каражаттарын ижарага берүү пункттарынын менчик ээлери (жеке жана юридикалык жактар, жеке ишкерлер) жол кыймылынын эрежелерин сактоо боюнча инструктаж өтүүгө, ошондой эле жеке мобилдүүлүк каражаттарын талаптагыдай техникалык абалда сактоого милдеттүү;

- эгерде жеке мобилдүүлүк каражатынын бузуктугу жол-транспорт кырсыгына себеп болсо, анда аларды жол кыймылынын катышуучулары тарабынан пайдалануунун кесепеттери үчүн жоопкерчилик Кыргыз Республикасынын мыйзамдарына ылайык ошол жеке мобилдүүлүк каражаттарынын менчик ээлерине жүктөлөт;

- жол кыймылынын бардык катышуучуларынын өмүрүн жана ден соолугун коргоо жана жол-транспорт кырсыктарынын келип чыгышын болтурбоо үчүн зарыл болгон башка иш-чаралар.

Ушул Мыйзам долбоорун кабыл алуу терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, бул Мыйзамдын долбоору коомдук талкуудан өткөрүү үчүн Кыргыз Республикасынын Жогорку Кеңешинин веб-сайтына жайгаштырылууга тийиш.

Сунушталган Мыйзамдын долбоору колдонуудагы мыйзамдардын ченемдерине, ошондой эле Кыргыз Республикасынын мыйзамдарына ылайык күчүнө кирген эл аралык келишимдерге каршы келбейт.

Бул Мыйзам долбоорун кабыл алуу республикалык бюджеттен кошумча финансылык чыгымдарга алып келбейт.

«Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 19-беренесине ылайык, Мыйзамдын долбоору Кыргыз Республикасынын Министрлер Кабинетинин 2022-жылдын 10-августундагы № 444 токтому менен бекитилген Ишкердик субъекттеринин ишине ченемдик укуктук актылардын жөнгө салуучу таасирин талдоо методикасына ылайык жөнгө салуучу таасирине талдоо жүргүзүүгө жатат.

**М.А. Маматалиев**